b'\n_START_ARTICLE_\nKaprotinijos\n_START_PARAGRAPH_\nKaprotinijos (lot. Caprotinia)\xc2\xa0\xe2\x80\x93 Senov\xc4\x97s Romoje vykdavusi \xc5\xa1vent\xc4\x97, pavadinta Junonos Kaprotinos, diev\xc5\xb3 motinos, santuokos, vaisingumo, moter\xc5\xb3 glob\xc4\x97jos deiv\xc4\x97s vardu. Ji vykdavo liepos 9 d. \xc5\xa0i\xc4\x85 dien\xc4\x85 buvo pagerbiamos moterys verg\xc4\x97s. Ceremonijos metu jos save mu\xc5\xa1\xc4\x97 kum\xc5\xa1\xc4\x8diais ir plak\xc4\x97 ryk\xc5\xa1t\xc4\x97mis. Aukojimo apeig\xc5\xb3 rituale teis\xc4\x99 dalyvauti tur\xc4\x97jo tik moterys.\n_START_SECTION_\nJunonos kultas\n_START_PARAGRAPH_\nJunonai kartu su Jupiteriu ir Minerva ant Kapitolijaus kalvos buvo pastatyta \xc5\xa1ventykla. Joje buvo laikomos Junonos \xc5\xa1ventosios \xc5\xbe\xc4\x85sys, kurios, pasak Plutarcho, savo gagenimu 390\xc2\xa0m. pr. m. e. i\xc5\xa1g\xc4\x85sdino galus ir taip i\xc5\xa1gelb\xc4\x97jo Rom\xc4\x85.\n_START_SECTION_\nLegendos\n_START_PARAGRAPH_\nKaprotinij\xc5\xb3 \xc5\xa1ventimo dat\xc4\x85 \xc5\xbeenklina du \xc4\xafvykiai: Romos valdovo mistinis dingimas ir rom\xc4\x97n\xc5\xb3 karo pergal\xc4\x97 prie\xc5\xa1 galus. Vienoje i\xc5\xa1 dviej\xc5\xb3 legend\xc5\xb3 minimas Marso laukas, kuriame buvusi \xe2\x80\x9eO\xc5\xbek\xc5\xb3 pelk\xc4\x97\xe2\x80\x9c (Palus Caprae). J\xc4\x85 maitino Tibro potvyniai bei nedidelis upelis. \xc5\xa0ioje vietoje Romulas atsivert\xc4\x97 \xc4\xaf dievus. Tai atsitiko t\xc4\x85 dien\xc4\x85, kai vyko asambl\xc4\x97ja, ir staiga u\xc5\xbetemo saul\xc4\x97, kilo didel\xc4\x97 audra su baisiu griaustiniu. \xc5\xbdmon\xc4\x97s gelb\xc4\x97damiesi i\xc5\xa1silakst\xc4\x97, ta\xc4\x8diau audrai nurimus pasigesta j\xc5\xb3 karaliaus Romulo._NEWLINE_Pagal kit\xc4\x85 legend\xc4\x85, per Gal\xc5\xb3 karus rom\xc4\x97n\xc4\x97, kal\xc4\x97jusi prie\xc5\xa1\xc5\xb3 gal\xc5\xb3 stovykloje, \xc4\xaflipo \xc4\xaf figos med\xc4\xaf su u\xc5\xbedegtu fakelu rankoje, liepsn\xc4\x85 nukreipdama \xc4\xaf miesto pus\xc4\x99. Taip ji dav\xc4\x97 \xc5\xbeenkl\xc4\x85 rom\xc4\x97nams prad\xc4\x97ti puolim\xc4\x85, ir jiems tai pavyko, i\xc5\xa1kovojant \xc5\xbeenkli\xc4\x85 pergal\xc4\x99.'